|  |  |  |
| --- | --- | --- |
| ПРЕДМЕТ: **ИСТОРИЈА** | | |
| УЏБЕНИК: **Историја за 7. разред ОШ** | | ИЗДАВАЧ: **ДатаСтатус** |
| НАСТАВНИК**:** | |  |
| ЧАС БРОЈ**: 29** | ОДЕЉЕЊЕ**:** | ДАТУМ**:** |
| Наставна тема: | ЕВРОПА И СВЕТ У ДРУГОЈ ПОЛОВИНИ XIX ВЕКА | |
| Наставна јединица: | РЕВОЛУЦИЈЕ 1848/49. ГОДИНЕ | |
| Тип часа: | Обрада | |
| Циљ часа: | Усвајање знања о револуционарним збивањима у Европи половином XIX века | |
| Очекивани исходи: | На крају часа ученици ће бити у стању да:   * наведу кључне догађаје и личности револуција 1848/49. године у Француској, Немачкој, Италији и Хабзбуршкој монархији * објасне узрок, ток и последице ових револуција * покажу нa карти Европе све географске појмове у вези са државама у којима је дошло до револуција | |
| Облик рада: | Фронтални, индивидуални и групни рад | |
| Наставне методе: | Монолошко-дијалошка, демонстративна и текстуална метода | |
| Наставна средства: | Уџбеник, табла, зидна географска карта Европе, пројектор, рачунар | |
| Међупредметне компетенције: | Компетенција за учење, комуникација и сарадња, рад са подацима и информацијама | |
| **ВРЕМЕНСКА СТРУКТУРА ЧАСА (ТОК ЧАСА)** | | |
| **Уводни део (10 минута):**  Наставник на таблу лепи ленту знања у коју су претходног часа ученици унели очекиване оцене на тесту знања, а затим дели оцењене тестове. Заједнички кратко анализирају резултате, дискутују, процењују шта им је било најтеже, а шта најлакше и упоређују очекиване оцене са оним које су добили на тесту.  Наставник црта на табли табелу за асоцијацију или уколико постоје услови пројектује на платну. Ученици отварају поља асоцијације, откривају решење колона и коначно решење.    **Главни део(30 минута):**  Наставник најављује нову наставну тему и пише наслов наставне јединице на табли. Поставља ученицима следећа питања:   * На који начин су се у Европи шириле тековине Француске револуције? * Шта је био циљ Бечког конгреса и Свете алијансе?   Ученици одговарају на питања. Наставник затим објашњава како Света алијанса није могла да спречи нове револуције у Европи и како је 1848. година названа „пролеће народа“. Разлози за почетак револуција били су укидање феудализма, већа грађанска права, опште незадовољство народа постојећим стањем. Последице револуција биле су различите: у Француској је на власт дошао Луј Наполеон, који је 1852. постао цар. Немачка и Италија имале су јединствен циљ, да дође до уједињења њихових покрајина у националне државе, што ће се остварити касније. У Хабзбуршкој Монархији било је најтеже, због шароликог националног састава становништва. Најважније је да се после 1848. године Европа мења, јача национална свест, а то ће довести до настанка националних држава какве ће бити Италија и Немачка. Наставник показује на зидној географској карти Европе, територије које је захватила револуција.  Наставник пројектује на табли повезнице из лекције и дели ученике у 5 група. Свакој групи додељује по један низ повезница. Задатак група је да прочитају лекцију и запишу у свеску 4 питања, чији ће одговор бити дате повезнице.  *Изглед табле:*  **РЕВОЛУЦИЈЕ 1848/49. ГОДИНЕ**   1. „Пролеће народа“ – Француска, Немачка, Италија, Хабзбуршка Монархија, Русија, Велика Британија – национално уједињење, већа права 2. Луј Филип, Јулска монархија – Париз, фебруар 1848. година - Друга република, Луј Наполеон – Друго француско царство, Наполеон III 3. Пруска – Берлин – Франкфурт – Пруски краљ Фридрих Вилхелм IV 4. Разједињена Италија – побуна у Милану – покрети за уједињење - укидање феудализма 5. Беч, март 1848. године – пад Метерниховог режима – Срби, Румуни, Чеси, Хрвати, Словенци - 1867. година   Наставник прати записивање питања у свакој групи и помаже у формулацији. Када заврше саопштава да ће на почетку следећег часа читати питања и одговоре у повезницама.  **Завршни део (5 минута):**  Наставник позива ученике да усмено одговоре на питања у одељку „*Провери своје знање“,* на страни 92 у уџбенику. Наставник пита оне ученике који се добровољно јаве. | | |
| **ЗАПАЖАЊА О ЧАСУ И САМОЕВАЛУАЦИЈА** | | |
| Проблеми који су настали и како су решени: | | |
| Следећи пут ћу променити/другачије урадити: | | |
| Општа запажања: | | |